google/wiki40b huggingface dataset:
Dreadful Shadows

היסטוריה

הלהקה הוקמה ב-1993 בברלין שבגרמניה, כחלק מגל הדארקווייב (Darwave) והרוק הגותי. מייסדיה היו סוון פרידריך, רייקו ישקה, פרנץ הופר, ינס ריידיגר ורון תייל.
ב-1994 הוציאה את אלבומה הראשון Estrangement במסגרת הלייבל Sounds of Delight. בעקבותיו יצאה למסע הופעות באירופה וזכתה להצלחה בהולנד, אנגליה ודנמרק.
ב-1995 עזבה הלהקה את חברת התקליטים Sounds of Delight וחתמה בלייבל Deathwish Office. ב-1997 עברה לחברת התקליטים Oblivion.
בשנים 1995–2000 הלהקה הייתה בשיא יצירתה המוזיקלית והוציאה 3 אלבומי אולפן באורך מלא ועוד מספר EP. ב-1998 יצאה למסע הופעות ביחד עם להקת המטאל הגותי Paradise Lost, שנחשבת לאחת ממייסדות הז'אנר ולאחת הלהקות הוותיקות והמצליחות בסצינות המטאל הגותי והדום-דת'.
בשנת 2000 התפרקה הלהקה וחבריה התפצלו למספר פרויקטי סולו. בשנים 2000–2003 נערכו מחדש מספר אלבומים של הלהקה, שכללו מיקסים חדשים ורצועות בונוס.
בשנת 2007 התאחדה הלהקה לצורך מסעי הופעות, שבחלקם השירים נבחרו על ידי המעריצים. עם זאת, חברי הלהקה אינם מגדירים זאת כ"איחוד הלהקה" מאחר שהם לא יוצרים ומקליטים שירים חדשים, אלא רק מופיעים ביחד.
אסנת נצר

ביוגרפיה

נצר נולדה בחיפה ב-1979 והחלה להלחין ולנגן בפסנתר בגיל צעיר. היא למדה בבית ספר לאמנויות 'רעות' ובתיכון הישראלי למדעים ולאמנויות בירושלים אצל בת-שבע רובינשטיין ואסתר נרקיס. שירתה בצוות הווי הנח"ל כקלידנית ומעבדת מוזיקלית. בשנת 1999 החלה ללמוד באקדמיה למוסיקה ולמחול בירושלים. בסיום לימודיה נסעה לארצות הברית ושם השלימה תואר שני בקומפוזיציה ותאוריה ממכללת מאנס  בניו יורק ודוקטורט בקומפוזיציה בקונסרבטוריון למוזיקה של ניו אינגלנד. לאחר מכן קיבלה שנת מלגה בברלין, שאותה ניצלה לכתיבת אופרה.
יצירותיה של נצר נוגנו בארצות הברית, ישראל, צרפת, גרמניה, הולנד, פולין, טורקיה וקוריאה הדרומית ובפסטיבלי בודווין, טנגלווד, צלילים במדבר וחג המוזיקה הישראלית.
נצר לימדה בקונסרבטוריון ניו אינגלנד והחל מ-2013 היא מרצה במחלקה למוזיקה של אוניברסיטת הרווארד.
בשנת 2015 בוצעה אופרה קאמרית פרי עטה "האשה המופלאה שבתוכנו"" המבוססת על מחזהו של חנוך לוין בתיאטרון הקאמרי בשיתוף אנסמבל המאה ה-21.
וולפגנג ובר

קריירת מועדונים

ובר החל לשחק בפ.צ. קלן בשנת 1963, והעביר בקבוצה את כל הקריירה שלו. כבר בעונתו הראשונה בקבוצה, 1963/64, זכה ובר עם קלן באליפות הבונדסליגה, בעונת הבכורה של הבונדסליגה כליגה הראשית של גרמניה המערבית. בעונת 1964/65 איבדה קלן את האליפות לורדר ברמן בפער של שלוש נקודות בלבד. עם השנים תרומתו של ובר לקבוצה הלכה וגברה, ובשנת 1968 סייע לקבוצה לזכות בגביע הגרמני, לאחר ניצחון 4-1 בגמר על בוכום. בשנות ה-70 פ.צ. קלן הפכה לחברה קבועה בצמרת הגרמנית, אך נשארה ללא תארים משמעותיים שנים ארוכות, בגין השליטה בבונדסליגה של באיירן מינכן ובורוסיה מנשנגלאדבך, והפסידה בשלושה גמרי גביע. בשנת 1970 ובר לקח חלק בהפסדה של קלן בגמר הגביע הגרמני 2-1 לקיקרס אופנבך, בשנת 1971 הפסידה הקבוצה 2-1 בגמר לבאיירן מינכן, ובשנת 1973 קלן איבדה הן את הבונדסליגה לבאיירן מינכן כשסיימה במקום השני, והן את הגביע הגרמני לבורוסיה מנשנגלאדבך, כשהפסידה בגמר 2-1. בכל אחד משלושת הגמרים ובר שיחק 90 דקות. בתקופה זו ובר שיתף פעולה בקבוצה עם שחקנים כוולפגנג אובראט, היינץ פלוהה, דיטר מילר והאנס להר, ובשנת 1977 פ.צ. קלן זכתה בתואר לראשונה מזה זמן רב, כשהניפה את הגביע הגרמני לאחר ניצחון בבעיטות הכרעה על הרטה ברלין. ובר לא שיחק בגמר זה. עונתו האחרונה של ובר בקריירה הייתה 1977/78. בעונה זו זכתה פ.צ. קלן בדאבל היסטורי, כאשר קטעה רצף של שלוש אליפויות של בורוסיה מנשנגלאדבך, וזכתה בגביע לאחר ניצחון 2-0 על היריבה המושבעת פורטונה דיסלדורף. בעונה זו ובר מיעט לשחק, ופרש בסיומה ממשחק פעיל, לאחר שהופיע במדי הקבוצה ב-356 משחקי ליגה והבקיע 21 שערים.

קריירה בינלאומית

ובר שיחק בנבחרת גרמניה המערבית בשנת 1964, וצבר 53 הופעות במדים הלאומיים, בהן הבקיע שני שערים. השער הזכור ביותר של ובר היה בגמר מונדיאל 1966 כאשר הבקיע את השער שהשווה את התוצאה ל-2-2 מול נבחרת אנגליה, שניצחה לבסוף 4-2 בהארכה.ובר השתתף עם גרמניה המערבית גם במונדיאל 1970 בו סיימה גרמניה המערבית במקום השלישי. הופעתו האחרונה של ובר בנבחרת נערכה בשנת 1974.

קריירת אימון

לאחר פרישתו, ובר התנסה באימון, ואימן את ורדר ברמן בין השנים 1978 ו-1980.
לבנה (בנייה)

לְבֵנָה היא גוש של חומר קשיח המיוצרת באופן מלאכותי והמשמשת כחומר הגלם הבסיסי בבנייה מסורתית - בנייה בלבנים.
צורתן של הלבנים היא בדרך כלל תיבה והן מודבקות זו לזו באמצעות חומר מקשר ליצירת קיר חיצוני של בניין או מחיצה פנימית (המשמשת לחלוקת הקומה לחללים). קירות הלבנים יכולים להיות "קירות נושאים" (שיש עליהם עומס של התקרה מעליהם), "קירות מילואה" (שאינם נושאים את התקרה שמעליהם) או כגדרות/חומות.
תכונות הנדרשות מלבנים הן חוזק לחיצה גבוה, בידוד תרמי גבוה, בידוד אקוסטי גבוה, חסינות מפני אש ומרקם חיצוני המאפשר הדבקת חומרי טיוח. חוזק בכפיפה או בלחצי גזירה אינו נדרש מאחר שקירות הבניין אינם חשופים בדרך כלל ללחצים כאלה.

סוגי לבנים נפוצות

לבני בטון (ידועות יותר בכינוי "בלוקים") - עשויות מתערובת בטון, חול וחצץ דק (בעבר נעשה שימוש גם בזיפזיף). הכנתן נעשית באמצעות יציקת התערובת לתבניות אשר מקנה להן חתך (פרופיל) אופייני שכולל בדרך כלל שני משטחים וביניהם צלעות אשר כולאות בתוכן חללי אוויר. פרופיל מרובה חללים משפר את תכונת הבידוד התרמי והאקוסטי ומקטין את המסה העצמית של הלבנה. לבני הבטון מצטיינות בכושר הדבקה גבוה לחומרי טיח וחומר מקשר (טיט), חוזק לחיצה גבוה ומחירן נמוך. בישראל משתמשים בעיקר בסוג זה של לבנים לבניית בניינים.
לבני חרסית (לבנים אדומות) - מיוצרות מאדמת חרסית לחה הנכרית ומועברת למכבש לצורך הקניית צורת הלבנה. את הלבנה הכבושה קולים בתנור בטמפרטורה של בין 790 ל-1600 מעלות צלזיוס. לבנים אלו הן חומר בנייה מקובל ביותר באירופה והיו בשימוש החל מהתקופה העתיקה.
בלוקי איטונג (מכונים גם "לבני איטונג" או "איטונג") - לבנים הנוצרות מערבוב של סיד, חול, וחומרי תפיחה אשר בזמן חיבורם עם מים יוצרים תגובה כימית ושחרור בועות. את התמיסה הנוצרת יוצקים בתבניות גדולות ומייבשים במכשיר הקרוי "אוטוקלאב" אשר מוציא את המים מתוך התרכובת בעזרת לחץ וחום. לאחר מכן מנוסר החומר לבלוקים בעזרת מסור מתכת. הבלוק בתצורתו הסופית מכיל כ-50% אוויר. בלוקי איטונג מצטיינים בבידוד אקוסטי ותרמי גבוהים ומסה עצמית נמוכה, אך כושר ההדבקה שלהם לחומרי טיח ודבק הוא נמוך.
לבני סיליקט - מיוצרות מתערובת חול ומסלעים בעלי תכולת סיליקה גבוהה. את החומרים טוחנים ומערבבים בחלב סיד וקולים בכבשן בטמפרטורות של עד 1500 מעלות צלזיוס. לבנים אלו מצטיינות בעמידותן הרבה לחום. 
לבני זכוכית - לבנים אשר נוצרות על ידי הדבקה של שני חצאי תיבה מזכוכית ליצירת תא זכוכית חלול ושקוף או שקוף בחלקו.
לבני הזכוכית משמשות לבניית קירות דקורטיביים. תכונתן הייחודית היא שקיפותן לאור (עד 80% בלבנים שקופות ועד 60% בלבנים בעלות מרקם ודופן מגוונת). חסרונן של לבני הזכוכית הוא מחירן הגבוה ומורכבות הבנייה בהן, המחייבת שימוש בחמרי הדבקה מיוחדים, חיזוק בברזל, מחברי פלסטיק לשמירת רווח בין הלבנים ועוד.
לבני טיט - לבנים אלה עשויות לרוב מטיט או חרסית, מים ותבן. את התערובת יוצקים לתבנית מלבנית או לרשת והלבנים נוצרות על ידי ייבושן בשמש. להבדיל משאר סוגי הלבנים, לבני טיט לא עוברות תהליך אפיה או קליה. ייצור לבני הטיט מוכר לאדם מזה כמה אלפי שנים ונפוץ עד ימינו בעיקר בארצות חמות בהן כמות המשקעים דלה, באפריקה, בדרום אמריקה ובדרום אסיה.

לבנים בתרבות

לבנים מוזכרות במקרא כמסמלות את עבדות בני ישראל במצרים:
וַיְמָרְרוּ אֶת-חַיֵּיהֶם בַּעֲבֹדָה קָשָׁה, בְּחֹמֶר וּבִלְבֵנִים
— ספר שמות, פרק א', פסוק י"ד
אולפנת נווה חנה

רקע

האולפנה הוקמה בשנת 1984 ה'תשמ"ה על ידי ד"ר ברוריה סמט שעמדה בראשה והרב שלמה ריסקין, כמקבילה לישיבה התיכונית נווה שמואל שהוקמה שנה קודם לכן. 
עם הקמת שני מוסדות אלה נוסדה למעשה רשת המוסדות "אור תורה סטון" בראשות הרב ריסקין.
בראשית שנותיה ישבה האולפנה בקיבוץ כפר עציון ובשנת ה'תשמ"ט עברה ל"גבעה הצהובה" סמוך לאלון שבות.
לאחרונה נבנתה בסמוך למבנה האולפנה אולפנת אוריה ("שבי רחל" בשמה הקודם), גם היא שייכת לרשת אור תורה. שתי האולפנות פועלות זו לצד זו בהנהלות שונות.
האולפנה משמשת כתיכון אזורי, ותלמידותיו מתגוררות בעיקר ביישובי גוש עציון. מקצתן מגיעות ממקומות מרוחקים יותר כמו ירושלים ואזור בית שמש.

תפיסה דתית וחינוכית

האולפנה משתייכת לזרם האורתודוקסיה מודרנית ודוגלת בערכי הציונות הדתית לצד ערכים מערביים מודרניים.
רוח האולפנה פתוחה יחסית לחינוך הממלכתי-דתי, רבים ממורי האולפנה רואים עצמם כממשיכי ישיבת הר עציון שבאלון שבות ומכללת הרצוג.
לצד התכנים והערכים החינוכיים שמה האולפנה דגש רב על תכנים חברתיים באמצעות פעילויות, לצד שיעורים קבועים במערכת המוקדשים לגיבוש החברתי ומענה אישי לתלמידות. בין השאר פועלת תוכנית העשרה תורנית, בימי ד' לאחר שעות הלימודים, תוכנית אתר"ג.

תפיסה פדגוגית

באולפנה פועלות מספר תוכניות ייחודיות השמות דגש על למידה פעילה ועצמאית:
תוכנית "אדם אדמה"
מרחבי חקר
גשר הבוספורוס

נתונים

זהו גשר תלוי הנתמך על ידי שני מגדלים. אורכו 1,510 מטרים ורוחבו 39 מטרים.
המרחק בין שני המגדלים הוא 1,074 מטרים (12 בגודלו בעולם). גובה המגדלים מעל הכביש הוא 105 מטרים, וגובה הכביש מעל פני הים, 64 מטרים.
על הגשר שלושה מסלולי תנועה, מסלול חירום ומדרכה בכל כיוון. בארבע השנים הראשונות לקיומו של הגשר הורשו הולכי רגל לחצות אותו. כיום הדבר אסור - בשל ההתאבדויות הרבות שנעשו מן הגשר, וכן בגלל חשש מפיגוע טרור.
בשל עומסי התנועה המשתנים בשעות שונות (בבוקר, בעיקר תנועה מהצד האסייתי לאירופי, ובערב תנועה הפוכה), מוקצים המסלולים בהתאם לעומס התנועה. כאשר יש עומס תנועה, שוקע הגשר כ-90 ס"מ במרכזו עקב משקל כלי הרכב.

מדי יום עוברות את הגשר 180,000 מכוניות. ב-29 בדצמבר 1997 חצה את הגשר הרכב המיליארד מאז הקמתו.
גשר הבוספורוס השני נמצא כ-5 ק"מ מצפון לגשר זה.

בניית הגשר

ההחלטה על בניית הגשר התקבלה בשנת 1957 על ידי ראש ממשלת טורקיה אדנאן מנדרס. בשנת 1968 נבחרה לבנות את הגשר החברה הבריטית פרימן פוקס ושות'. הגשר תוכנן על ידי האדריכל הבריטי גילברט רוברטס. הבנייה החלה בפברואר 1970 בטקס בו נכחו נשיא טורקיה ג'וודט סונאי וראש הממשלה סוליימאן דמירל. הבנייה בפועל בוצעה על ידי חברת הבנייה הטורקית אנקה, בשיתוף פעולה עם חברות בנייה אנגליות וגרמניות. עלות הקמת הגשר עמדה על כ-200 מיליון דולר.
בבנייה השתתפו 35 מהנדסים ו-400 פועלים, והיא הסתיימה ב-30 באוקטובר 1973 - יום לאחר יובל ייסוד טורקיה. הגשר נחנך על ידי נשיא טורקיה פהרי קורוטירק וראש הממשלה נעים טאלו. בגלל כמות האנשים הרבה, שניסתה לחצות את הגשר מיד לאחר בנייתו, החל הגשר לרעוד, וכוחות משטרה נאלצו לעצור את הקהל על מנת למנוע נזקים לגשר.

אגרה

גשר הבוספורוס הוא גשר אגרה. האגרה נגבית בצידו האסייתי של הגשר, רק עבור נסיעה מהצד האירופי לאסייתי. בשנת 1999 הותקנה על הגשר מערכת תשלום אגרה אלקטרונית ממוחשבת, המחייבת מכוניות העוברות את הגשר (במסלולים מסוימים) באופן אוטומטי על פי מספר הרישוי.

אירועים

מדי שנה, בחודש אוקטובר, נערך באיסטנבול מרתון אירואסיה המתחיל בחלקה האסייתי של איסטנבול, חוצה את הגשר ומסתיים בחלק האירופי של איסטנבול.
יחסי טובאלו–קנדה

סקירה כללית

קנדה נהנית מיחסים בילטרליים א-פוליטיים של שיתוף פעולה עם טובאלו. שותפות של קנדה וטובאלו בארגונים בינלאומיים מולטילטרליים ומגוון שיתופי פעולה עקב כך, הופכות את היחסים לידידותיים אף יותר. קנדה וטובאלו חולקות אינטרסים ביחס לנושא הדיג, והן צדדים לאמנת הדיג של האו"ם. קנדה היא גם שותפה ברב שיח של איי האוקיינוס השקט, מועדון אליו טובאלו שייכת.
קנדה גם מסייעת לפיתוח טובאלו, היא תומכת בפרויקטים באמצעות קרן קנדה ליוזמות מקומיות באיי האוקיינוס השקט (CFLI), המנוהלת בנציבות העליונה של קנדה בוולינגטון, ניו זילנד.
קשרי המסחר של קנדה עם טובאלו מנוהלים על ידי השירות הממונה על הסחר בניו זילנד.
מרכזי צעירים בישראל

מרכזי צעירים היא תוכנית הפועלת בערים ובישובים בישראל, שנועדה לספק מענה לצרכים שונים של צעירים תושבי ישראל בין הגילאים 18–35. מרכזי הצעירים נותנים מענה לצעירים בתחום התעסוקה, לימודים גבוהים, פעילות חברתית והתנדבותית ביישוב.

פעילות

"מרכז צעירים" הוא מיזם אשר בא לתת מענה כולל מוסדר ומקיף לצורכי הצעירים (בגילאי 18–35) ביישובים בהם הם חיים. רבים מהצעירים עומדים בתקופה זו בחייהם בפני צמתים וקבלת החלטות אשר ישפיעו באופן ישיר על אופי החיים שלהם, על איכותם ועל התנהלותם-החלטות הכרוכות בגיבוש הזהות האישית, המקצועית, הכלכלית והמשפחתית. נמצא כי רבים מהצעירים חסרים את הכלים ואת המיומנויות הדרושים לצליחת תקופה זו וכי חסר מענה מקיף לסוגיות אלו. מטרתו שלמיזם "מרכזי הצעירים" הוא לתת מענה מערכתי וממוסד עבורם. בד בבד יש להתייחס לצעירים לא רק כצורכי שירות או ככאלו שנמצאים בשלב התפתחותי בעייתי אלא כמשאב חברתי אשר יש לפתחו, לקדמו ולהביא לשגשוגו. צוות "מרכז הצעירים" כולל מנהל וצוות מקצועי האמונים על מספר תחומי ליבה, ביניהם: הנגשת השכלה גבוהה, תעסוקה לצעירים, עצמאות כלכלית, מעורבות חברתית ותרבות ופנאי. בחלק מהמרזים ישנם אנשי צוות נוספים הפועלים עם צעירים בסיכון וצעירים עולים תחום הפנאי והתרבות ועוד - בהתאם לצורכי הצעירים בעיר.
מרכזי הצעירים בנויים בצורה מבוזרת, כך שכל מרכז צעירים פועל באופן אוטונומי. לרוב מבוסס המרכז על שיתופי פעולה בין הרשות המקומית, ג'וינט ישראל וקרנות שונות (כגון "קרן גנדיר"). כדי להקל על איתור מרכז הצעירים הרלוונטי ועל יצירת הקשר הושק במהלך שנת 2012 אתר אינטרנט ששיפר את היכולת של צעירים ליצור קשר עם מרכז הצעירים הרלוונטי.

היסטוריה

תוכנית מרכזי צעירים נועדה להדגיש את חשיבות נושא הצעירים בישראל בסדר היום הלאומי והמוניציפלי, ולתת מענה כולל ומוסדר לצרכיהם ביישובים בהם הם גרים.
התוכנית נוצרה לאחר שבמהלך איתור צרכים חברתיים שהתקיים ב-2005 על ידי מסד קליטה (אגף שילוב עולים בג'וינט ישראל), זוהתה יוזמה מקומית בבאר-שבע, בה הקים סגן ראש העיר, רוביק דנילוביץ תוכנית בשם "סטארט-אפ" לצעירי העיר, שסיימו שירות צבאי. לאחר בירור צרכים מעמיק פותח מודל לצעירים עולים, ובהמשך מודל כלל-ארצי לצעירים.
המיזם משותף למספר משרדי ממשלה (כגון היחידה להכוונת חיילים משוחררים במשרד הביטחון) וקרנות הפועלות לטובת צעירים בישראל. מרכזי הצעירים הפכו לגוף מוכר לאחר שנקבעו מספר החלטות ממשלה לגביהם באזור הנגב והגליל ובשאר הארץ. החל משנת 2014, ג'וינט ישראל אינו פעיל יותר במיזם ומרבית התקצוב למרכזים מגיע מהישובים עצמם. בשנת 2016, הוקם חל"צ בשם התאחדות מרכזי הצעירים בישראל.
בזיל ברוק

תולדות חייו

נולד באחוזת משפחתו בברוקבורו, שבמחוז פרמנה. משפחתו הייתה משפחת אצולה אנגלו-אירית פרוטסטנטית בעלת מסורת צבאית ארוכה. בן-דודו היה אלן ברוק, ראש המטה הכללי בעת מלחמת העולם השנייה. ברוק התחנך בצרפת ובקולג' בעיר וינצ'סטר. ב-1907 נפטר אביו והוריש לו תואר ברונט. ב-1908 סיים את הכשרתו הצבאית במכללה הצבאית המלכותית בסנדהרסט  כסגן משנה. את מלחמת העולם הראשונה עשה כקצין בחיל ההוסארים וזכה על תפקודו בעיטורי הצלב הצבאי וצלב המלחמה הצרפתי (Croix de guerre). בשנת 1920 פרש מן הצבא בדרגת קפטן ושנה לאחר מכן קיבל אות מפקד במסדר האימפריה הבריטית.
בשנת 1922 היה למפקד הכוחות המיוחדים של כוח השיטור המלכותי של אלסטר (ה-B-Specials), שנלחמו במחתרת הקתולית, ה-IRA ונודעו בקשיחותם. ב-1929 נבחר לפרלמנט של צפון אירלנד מטעם מפלגת האיחוד של אלסטר (UUP). ב-1933 מונה לשר החקלאות ובין 1941 ועד היבחרו לראשות הממשלה ב-1943 היה שר המסחר. ברוק היה אנטי-קתולי קיצוני וייצג את הקו היוניוניסטי הנוקשה ביותר. בין היתר האשים את הקתולים בכך שהם חותרים ללא לאות להרס צפון-אירלנד והטיף נגד העסקת קתולים, דבר שעלול לגרום לאבטלה של "פרוטסטנטים טובים".

בראשות הממשלה

ב-1 במאי 1943 נבחר ברוק למשרת ראש ממשלת צפון אירלנד השלישי (לאחר כהונתו קצרת-הימים של ג'ון מילר אדוארדס שהחליף את ג'יימס קרייג לאחר מותו). ברוק היה בראש ובראשונה מנהיג פוליטי-מפלגתי, הצטיין בשליטה במפלגתו ושמר על אחדותה תחת הנהגתו. הוא גם שמר על יחסים תקינים עם ממשלת בריטניה בלונדון ובשנת 1952 הועלה לדרגת ויקונט ולחבר בית הלורדים, אך לא הפך לדמות מובילה בקנה מידה כלל-בריטי. עד סוף שנות ה-50 של המאה ה-20 צמחה הכלכלה ורמת חיים במדינה באופן דרמטי והיא הצליחה במאבקה נגד התקפות ה-IRA. ברוק מיצב עצמו כמי ששומר על צפון אירלנד הן מפני הקתולים מדרום הנערכים להפלתה בכל עת והן מפני מפלגת הלייבור. עם זאת, בסוף שנות ה-50 וראשית שנות ה-60 נעצרה מגמת התיעוש והצמיחה המהירה בצפון אירלנד, דבר שהוביל לאבטלה גדלה והולכת ולמרמור גדל והולך בקרב חלק מהציבור ובהם חלק מחברי מפלגתו. חוסר השקט הכלכלי הוביל לבסוף להתפטרותו של ברוק ולהיבחרו של שר האוצר שלו, טרנס או'ניל למשרת ראש הממשלה. ברוק נותר חבר הפרלמנט עד 1969 ובכך נעל 40 שנות חברות רצופה בפרלמנט (מתוכן היה חבר ממשלה 33 שנים).
לאחר פרישתו היה מתנגד חריף למגמות של ליברליזם ופיוס עם הרפובליקה של אירלנד. בשנת 1965 קיבל תואר אביר עמית של מסדר הבירית.

משפחתו

ב-1919 נשא לאשה את סינתיה ברוק, והיה נשוי לה עד מותה ב-1970. סינתיה שירתה במלחמת העולם השנייה במסגרת חיל העזר לנשים וקיבלה עיטור דיים-מפקדת (DBE) במסדר האימפריה הבריטית ב-1959‏. לזוג היו שלושה בנים, שניים מהם, בזיל ג'וליאן (1920-1943) והנרי אלן (1923-1945) נהרגו בקרבות מלחמת העולם השנייה. בנם האמצעי, ג'ון וורדן ברוק (1922-1987), הוויקונט השני מברוקבורו, היה אף הוא מדינאי צפון-אירי וחבר הפרלמנט של צפון אירלנד.
אופרטור צמוד

באלגברה ליניארית והכללותיה, האופרטור הצמוד לאופרטור ליניארי  הוא אופרטור ליניארי אחר, . בנוכחות מכפלה פנימית האופרטור הצמוד הוא אופרטור .
פעולת ההצמדה מהווה אינוולוציה של חוג האנדומורפיזמים של מרחב מכפלה פנימית. הקשרים בין האופרטור לצמוד שלו מאפיינים כמה מן המשפחות החשובות ביותר של אופרטורים, ובפרט מאפשרים לזהות מתי אופרטור ניתן ללכסון.

המקרה הכללי

לכל מרחב וקטורי V מוגדר המרחב הדואלי  של כל הפונקציונלים . אם  העתקה ליניארית, ההעתקה הצמודה היא אופרטור  המוגדר לפי הכלל הפשוט ; כלומר,  פועל על פונקציונלים  על ידי הרכבת T מימין.
פעולת הצמוד היא ליניארית: אם  שתי העתקות ליניאריות ו- הוא סקלר, אז  ו- .
אם U,V,W מרחבים וקטוריים ו-  העתקות, אז  משום ש-.
בדומה לזה מוגדר הצמוד של הצמוד, , לפי . כל מרחב וקטורי V משוכן באופן טבעי במרחב הדואלי לדואלי שלו, , כאשר מפרשים וקטור v כפעולה  המוגדרת לפי . תחת הפירוש הזה,  מתלכד עם T בכל מקום שבו האחרון מוגדר, משום ש- לכל .

מרחבי מכפלה פנימית

כאשר מוגדרת על V מכפלה פנימית, היא מאפשרת לזהות את V עם המרחב הדואלי שלו, בכך שכל וקטור x מותאם לפונקציונל . נניח שגם על W מוגדרת מכפלה פנימית משלו, הקובעת זיהוי של W עם המרחב הדואלי שלו באותו אופן.
אם  העתקה ליניארית, אז מגדירים  כך שיתקיים, לכל , ; כלומר, לכל , . כך מגדיר השוויון  את האופרטור החדש .
במקרה של מכפלה פנימית הרמיטית, כגון מכפלה פנימית מעל שדה המספרים המרוכבים שבה מתקיים , הזיהוי של V עם המרחב הדואלי הוא דרך פעולה צמודה של הסקלרים, ולכן במקרה זה יש לקרוא את נוסחת הכפל בסקלר שהוזכרה לעיל כך: .
במקרה המיוחד V=W, הליניאריות של פעולת ההצמדה, יחד עם חוק הכפל , הופכים את ההצמדה לאינוולוציה של חוג האנדומורפיזמים  (שאבריו הם כל ההעתקות הליניאריות מ-V ל-V).

ההגדרה של העתקה צמודה

העתקה צמודה (ידוע גם כ- טרנספורמציה הצמודה ) היא העתקה ליניארית אשר מקיימת  והיא תואמת במשמעותה את המטריצה הצמודה.
 מוגדרת על ידי

אופרטורים מיוחדים

לכל אופרטור , כאשר V מרחב מכפלה פנימית, יש משמעות להרכבות , ששתיהן העתקות , ולכן אפשר להשוות ביניהן. אם  ההעתקה נקראת נורמלית. אם  היא הזהות ההעתקה נקראת אוניטרית (ובהקשר מעט שונה אורתוגונלית). אם  ההעתקה היא הרמיטית.

מטריצות

בין מרחבים וקטוריים מממד סופי אפשר לתאר כל העתקה ליניארית באמצעות מטריצה, על ידי בחירת בסיס לכל מרחב. בפרט, עבור מרחבי הווקטורים הסטנדרטיים, בחירת הבסיס הסטנדרטי כבסיס מייצג מאפשרת לחשב את האופרטור הצמוד בקלות: , כלומר שחלוף ואז הפעלת הצמוד המרוכב.
דן שפירו

ביוגרפיה

שפירו נולד בעיר שמפיין שבאילינוי למשפחה יהודית בת ארבעה ילדים. אמו היא הסופרת אליזבת קליין שפירו, ואביו מייקל שפירו הוא פרופסור אמריטוס לאנגלית באוניברסיטת אילינוי.
בשנת 1973 עבר עם משפחתו לגור בישראל. בתקופת מלחמת יום הכיפורים גרה המשפחה בשכונת קריית משה שבירושלים. 
בשנת 1986 סיים את בית ספר התיכון "University Laboratory High School", שבעיר אורבנה באילינוי. לאחר סיום לימודיו התיכוניים, חזר לישראל והתגורר בירושלים בביתהּ של משפחה ישראלית. תקופה מסוימת גר גם בקיבוץ. 
הוא החל את לימודיו באוניברסיטת וושינגטון בסנט לואיס ואת שנת לימודיו השנייה עשה בישראל כסטודנט אורח באוניברסיטה העברית בירושלים, בטרם עבר לאוניברסיטת ברנדייס, שם סיים בהצטיינות לימודי תואר ראשון.
בשנים 1993–1995 שימש חבר צוות בוועדת משנה לענייני אירופה והמזרח התיכון, של הוועדה לענייני חוץ בבית הנבחרים האמריקני. יושב ראש ועדת המשנה לי המילטון היה אחר כך בין מגישי הדו"ח המפורסם בענייני עיראק. בשנים 1995–1999 שימש עוזר מחוקק לסנאטורית היהודייה דיאן פיינסטיין, ויועץ בכיר לה בענייני מדיניות חוץ.
בין 1999–2001, בתקופת כהונתו של הנשיא ביל קלינטון, כיהן שפירו במועצה לביטחון לאומי של ארצות הברית כמנהל ענייני חקיקה וכאחראי לקשר עם הקונגרס, עבור היועץ לביטחון לאומי סנדי ברגר. בין 2001–2007, הוא עבד תחילה כיועץ למחוקק ולאחר מכן כסגן ראש המטה (בעיקר לענייני מדיניות חוץ) עבור הסנאטור ביל נלסון.
בין השנים 2007–2009 שימש יועץ בכיר למי שהיה אז מועמד לנשיאות ארצות הברית ולאחר מכן הנשיא, ברק אובמה, בנושאי המזרח התיכון והקהילה היהודית, וכן שימש עבורו אסטרטג ומגייס כספים לקמפיין הבחירות. בנוסף, מונה ב-2007 לנשיא חברת הלובי הוושינגטונית "טימונס אנד קומפני". שפירו ליווה את אובמה בביקוריו בישראל ביולי 2007 ובמרץ 2013. בין 2009–2011 כיהן כמנהל מדור המזרח התיכון וצפון אפריקה ב"מועצה לביטחון לאומי של ארצות הברית" בממשל אובמה.
בין השאר כיהן שפירו מטעם מחלקת המדינה האמריקאית בשגרירות ארצות הברית באיחוד האמירויות הערביות, כמו כן כיהן כפרופסור נספח בבית הספר לשירות חוץ של אוניברסיטת ג'ורג'טאון.
ב-10 במרץ 2011 פורסם כי נשיא ארצות הברית ברק אובמה בחר בשפירו לתפקיד שגריר ארצות הברית בישראל. ב-7 ביולי באותה השנה הושבע שפירו לתפקידו על ידי מזכירת המדינה של ארצות הברית הילרי קלינטון, וב-3 באוגוסט 2011 הגיש שפירו את כתב האמנתו לנשיא המדינה שמעון פרס. הוא סיים את תפקידו כשגריר בישראל בינואר 2017, לקראת תחילת כהונתו של דונלד טראמפ כנשיא. בתום כהונתו כשגריר, נשאר שפירו בישראל. הוא הצטרף למכון למחקרי ביטחון לאומי ומתגורר ברעננה.
שפירו בעל תואר שני במדיניות המזרח התיכון מאוניברסיטת הרווארד משנת 1993. נוסף לאנגלית, שפת האם שלו, הוא דובר עברית ומעט ערבית.
שפירו נשוי לג'ולי פישר, ולזוג שלוש בנות: ליאת, שירה ומרב.
שארל מאס

חייו

מאס הצטרף לצבא הצרפתי ושירת בתפקידים שונים, ובהם נספח צבאי בטוקיו. במהלך התבוסה הצרפתית במערכה על צרפת מונה לתפקיד ראש מטה הקורפוס העשירי בדרגת בריגדיר גנרל זמנית. הוא נשבה על ידי הנאצים, ושהה בשבי בגרמניה עד ספטמבר 1941.
מאס נשלח על ידי אנשי צרפת של וישי לפקד על הדיוויזיה השלישית הצפון אפריקנית של צבא וישי באלג'יריה. מלכתחילה נחשד כי הוא אוהד את בעלות הברית ואף נעצר לתקופה קצרה. הוא המשיך לשרת בתפקידי פיקוד שונים בצבא וישי, כשהוא עומד בקשר עם אנשי בעלות הברית, בהם הדיפלומט האמריקאי רוברט מרפי. מרפי הכניס את מאס לסוד נחיתת בעלות הברית בצפון אפריקה. מאס ואנשיו דרשו להיפגש עם נציג אמריקני בכיר כדי לתאם את שיתוף הפעולה ביניהם. כתוצאה מכך ארגן מרפי מפגש בעיר האלג'ירית שרשל, עם הגנרל מארק קלארק, מבכירי הפיקוד האמריקאי, שהונחת אל החוף בצוללת. בפגישה, שנערכה ב-21 באוקטובר 1942, הבטיחו קלארק ומאס את שיתוף הפעולה ההדדי.
לאחר סיום מבצע לפיד, והצטרפות אנשי וישי בצפון אפריקה, בראשות האדמירל ז'אן פרנסואה דרלאן, אל כוחות בעלות הברית מונה מאס למפקד כוחות צבא צרפת במצרים ובסוריה. במאי 1943, לאחר סיום המערכה בתוניסיה וכיבוש הערים תוניס וביזרטה מונה מאס כמושלה הצבאי של תוניס. מאס שימש בתפקיד זה עד פברואר 1947. בשנה זו קיבל גם תואר קצין בכיר בלגיון הכבוד. לאחר מכן שב לצרפת ושימש בתפקידי הדרכה ומטה עד לפרישתו בשנת 1950.
מאס מת בפריז בשנת 1977.
Staphylococcus

אבחנה

כל חיידקי Staphylococcus הם catalase חיוביים ובכך ניתן להבדיל במעבדה בינם לבין חיידקי ה-Streptococcus אשר גם הם חיידקים גראם חיוביים, אך catalse שליליים.
כמו כן, ניתן להבחין בין S. aureus לבין 2 המינים הפתוגניים לאדם האחרים של החיידק באמצעות כך שרק S.aureus הוא coagulase חיובי, ואילו השניים האחרים, קרי S. epidermidis ו-S. saprophyticus הם coagulase שליליים.
שקרן שקרן

עלילת הסרט

עורך דין בשם פלטשר ריד (ג'ים קארי) משקר לכולם - לבוסים שלו, לשופטים בבית המשפט, לאשתו לשעבר (מאורה טיירני) ולבנו (ג'סטין קופר). יום אחד ריד משקר לבנו ואומר לו שיבוא למסיבת יום ההולדת שלו, אך למעשה נשאר במשרד ושוכב עם שותפתו למשרד (ג'ניפר טילי). ביום ההולדת שלו בנו מביע משאלה שאביו לא יוכל לשקר למשך יום שלם - משאלה שמתגשמת. ריד מתעורר ומגלה שאינו יכול לשקר יותר, ועקב כך לא יכול לתפקד יותר כעורך דין. הוא מגלה שבנו הוא הגורם לדבר, ומבקש ממנו לבטל את המשאלה, אך בנו מסרב. בהמשך, ככל שריד אומר יותר את האמת, הוא מבין כמה היא חשובה, ושיש בעיות מסוימות שאפשר לפתור רק בעזרת האמת.
ריד הופך מאדם גאוותן שמרוכז בעצמו לאדם בעל חוש צדק מפותח שדואג לזולת, ומנסה לתקן את הדברים הרעים שעשה בעברו. למשל, ריד  מנסה לשכנע לקוחה של המשרד (אמנדה דונהו) לאפשר לבעלה לשעבר לבקר את ילדיו. שיא העלילה הוא כשמשפחתו של ריד עוזבת במטוס לגור עם החבר של אשתו לשעבר (קארי אלווס), והוא רודף אחריהם ומצליח לעצור אותם, ומספר להם שהוא לא רוצה להיות מרוחק מהם. דבריו הכנים, שנאמרים לאחר היום בו לא יכל לשקר, משכנעים את משפחתו להשאר קרוב אליו, ובני הזוג לבסוף חוזרים אחד אל השני.

פרסים והכנסות

"שקרן שקרן" זכה בפרס בחירת הקהל לסרט הקומדיה הטוב ביותר ובפרס MTV על ההופעה הקומית הטובה ביותר, שהוענק לג'ים קארי. הסרט הכניס בקופות ברחבי העולם 302.7 מיליון דולר.
ציון (הערכה)

ציון הוא מתן ערך המשקף את איכותה של פעילות מסוימת, לפי סקאלה נתונה.
לעיתים הציון הוא "עובר" או "נכשל" בלבד (במבחן נהיגה מעשי, למשל), אך בדרך כלל מדובר בסקאלה רחבה יותר.
לעיתים ניתן לציון אופי תחרותי (קונקורס), ובמקרה זה לא חשוב רק ערכו המוחלט של הציון, אלא גם מיקומו ביחס לנבחנים אחרים. בתחרות בהתעמלות מכשירים, למשל, נותנים השופטים ציון לכל אחד מהמשתתפים, והמנצח הוא בעל הציון הגבוה ביותר.
כאשר לנבדק מסוים ניתנת סדרה של ציונים, מחושב לעיתים גם ציון ממוצע (שהוא ממוצע הציונים) או ציון משוקלל (שהוא ממוצע משוקלל המתחשב במשקלו של כל ציון).
אף שציון הוא דרך פשוטה וברורה לשקף את איכותה של פעילות מסוימת, לעיתים לא די בו. בעת הערכה של עובד, למשל, ניתן לתת לו ציון הערכה לפי קריטריונים שונים, ואף לכלול ציון זה בנוסחה לחישוב הבונוס השנתי, אך פעמים רבות נדרשת גם הערכה מילולית המשקפת טוב יותר את תרומתו של העובד למקום העבודה.

במערכות אחרות

השימוש בציונים מקובל גם במערכות אחרות, כדי להעביר בצורה תמציתית ונוחה להשוואה מידע על איכותו של גורם נבדק. מבקר קולנוע, למשל, יסכם את ביקורתו במתן ציון לסרט שאותו ביקר. במדריך טיולים ניתן ציון לכל אתר המופיע בו, וכך גם במדריך מסעדות. במקרים אלה הסקאלה מצומצמת יחסית, ומכילה כשלוש עד חמש רמות בלבד.